Alþjóðlegt teymi rannsakenda sem unnið hefur að rannsókn á árásinni á flugvél Malaysian Airlines yfir austurhluta Úkraínu árið 2014 hefur farið fram á handtöku fjögurra manna sem taldir eru bera ábyrgð á ódæðinu , þriggja Rússa og eins Úkraínumanns . Þetta var tilkynnt á blaðamannafundi í Hollandi í dag . Rannsóknarnefndin , sem leidd er af Hollendingum , hefur komist að þeirri niðurstöðu að Rússarnir Igor Girkin , Sergey Dubinskíj og Oleg Pulatov auk Úkraínumannsins Leonid Kharchenko , beri ábyrgð á því að BUK Telar-flugskeytið sem grandaði flugvélinni hafi verið flutt yfir landamæri Rússlands til Úkraínu . Nefndin hafði áður komist að þeirri niðurstöðu að flugskeytið sem grandaði flugi MH 17 , með þeim afleiðingum að 298 manns létust , væri rússneskt og að 53. herdeild rússneska landhersins hefði haft það til umráða . Því hafa rússnesk yfirvöld staðfastlega neitað . „ Í dag sendum við út alþjóðlegar handtökuskipanir á hendur fyrstu sakborningunum sem við ætlum að sækja til saka , “ sagði Wilbert Paulissen , yfirmaður hjá hollensku lögreglunni á blaðamannamannafundi . Mennirnir fjórir sem rannsóknarnefndin segir ábyrga fyrir því að flugskeytið var fært frá Rússlandi og yfir á yfirráðasvæði uppreisnarmanna í Austur-Úkraínu . AFP Ættingjar fórnarlamba árásarinnar hafa samkvæmt frétt AFP um málið tjáð fjölmiðlum að réttarhöld yfir mönnunum fjórum muni hefjast í mars á næsta ári , en líklegt þykir að þau fari fram að þeim fjarstöddum , þar sem Rússar framselja ekki borgara sína í hendur erlendra yfirvalda . Þá segja rannsakendur að ekki sé vitað hvar Úkraínumaðurinn Kharchenko sé staddur . Einn grunaðra sver af sér sakir Igor Girkin , sem nú hefur verið ákærður fyrir sinn þátt í ódæðinu , neitaði því í samtali við rússnesku fréttaveituna Interfax í dag að uppreisnarmenn í Austur-Úkraínu hefðu átt nokkurn þátt í því að skjóta vélina niður . „ Ég get bara sagt að uppreisnarmennirnir skutu ekki niður Boeing-vélina , “ sagði Girkin við Interfax .